Pelicans tehoton Kouvolassa | Pelicans
Pelicans tehoton Kouvolassa
Perjantaina Kouvolassa käyty KooKoon ja Pelicansin välinen paikallistaisto oli isäntien heiniä puhtain 4-0-lukemin.
Pelicans teki pelin alun itselleen vaikeaksi. Lahtelaisille vihellettiin ensimmäiseen viiteen minuuttiin kolme rangaistusta, joka lopulta kostautui. KooKoo sahasi ylivoimalla hienon kuvion, jonka Kim Strömberg päätti verkon perukoille ajassa 05:41. Pelicans sai erän vanhetessa juonen päästä kiinni, muttei onnistunut vielä luomaan ykkössektorin tekopaikkoja.
Otelun tempi sen kuin kasvoi toisessa erässä. Atte Tolvanen sai jälleen hikoilla Pelicans-veräjällä tasaiseen tahtiin torjuen mm. yhden läpiajon. Red Bull Läpimurto -kypärää kantaneella Samuel Salosella oli tuhanneen taalan tilaisuus tasoittaa toisen erän lopussa, mutta hänen yrityksensä kilpistyi KooKoo-vahti Henrik Haukelandin luistimeen.
KooKoo pääsi lopulta toiselle erätauolle kahden maalin johtoasemassa Toni Kähkösen iskettyä lukemiksi 2-0 ajassa 39:37. Pelicansin paras kirivaihde jäi piippuun kolmannessa. Kotijoukkueen Oskari Manninen kiskaisi ratkaisevan 3-0-maalin ajassa 48:36. Markus Jokinen viimeisteli 4-0-loppuluvut tyhjiin.
Pelicans pelaa viimeisen ottelunsa ennen joulutaukoa ensi viikon perjantaina kotona Tapparaa vastaan.